Document ID: 32004D0332

Kommissionens beslutning
af 2. april 2004
om anvendelse af Rådets direktiv 72/166/EØF, for så vidt angår kontrol af ansvarsforsikring for motorkøretøjer
(meddelt under nummer K(2004) 1235)
(EØS-relevant tekst)
(2004/332/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Økonomiske Fællesskab,
under henvisning til Rådets direktiv 72/166/EØF af 24. april 1972 om indbyrdes tilnærmelse af medlemsstaternes lovgivning om ansvarsforsikring for motorkøretøjer og kontrollen med forsikringspligtens overholdelse(1), særlig artikel 7, stk. 3, og
ud fra følgende betragtninger:
(1) Forbindelserne mellem de nationale forsikringsbureauer (herefter benævnt "forsikringsbureauer") i medlemsstaterne og i Cypern, Island, Kroatien, Norge, Schweiz, Slovakiet, Slovenien, Tjekkiet og Ungarn er etableret i henhold til den multilaterale overenskomst af 30. maj 2002 (herefter benævnt "overenskomsten").
(2) Overenskomsten blev vedlagt Kommissionens beslutning 2003/564/EF af 28. juli 2003 om anvendelse af Rådets direktiv 72/166/EØF om kontrol af ansvarsforsikring for motorkøretøjer(2), hvori det fastsættes, at medlemsstaterne skal afstå fra at gennemføre kontrol med ansvarsforsikringen for motorkøretøjer, der er hjemmehørende i en anden medlemsstats territorium eller i Cypern, Island, Kroatien, Norge, Schweiz, Slovakiet, Slovenien, Tjekkiet og Ungarn, som er omfattet af overenskomsten.
(3) Den 1. november 2003 underskrev bureauerne i medlemsstaterne og i Cypern, Estland, Island, Kroatien, Letland, Litauen, Malta, Norge, Polen, Schweiz, Slovakiet, Slovenien, Tjekkiet og Ungarn et tillæg nr. 1 til overenskomsten, hvorefter denne blev udvidet til at omfatte bureauerne i Estland, Letland, Litauen, Malta og Polen. Tillægget danner det praktiske grundlag for afskaffelsen af kontrollen med forsikringen for køretøjer, der er hjemmehørende på disse landes territorier.
(4) Således er alle betingelser opfyldt for at fjerne kontrol med ansvarsforsikring for motorkøretøjer i overensstemmelse med direktiv 72/166/EØF mellem medlemsstaterne og Estland, Letland, Litauen, Malta, og Polen -
VEDTAGET FØLGENDE BESLUTNING:
Artikel 1
Fra den 30. april 2004 afstår medlemsstaterne fra at gennemføre kontrol med ansvarsforsikringen for køretøjer, der er hjemmehørende i Estland, Letland, Litauen, Malta og Polen, som er omfattet af tillæg nr. 1 af 1. november 2003 til den multilaterale overenskomst mellem de nationale forsikringsbureauer i medlemsstaterne i Det Europæiske Økonomiske Samarbejdsområde og andre associerede stater.
Artikel 2
Medlemsstaterne giver straks Kommissionen meddelelse om de foranstaltninger, der træffes med henblik på at anvende denne beslutning.
Artikel 3
Denne beslutning er rettet til medlemsstaterne.
Udfærdiget i Bruxelles, den 2. april 2004.

Labels: 9
2
15